กบง.มีมติตรึงราคา LPG  ที่ 363 บ./ถัง พร้อมคุมดีเซลไม่เกิน 30 บ./ลิตร
กบง.มีมติใช้กองทุนน้ำมันตรึงราคา LPG ที่ 363 บ./ถัง พร้อมคุมดีเซลไม่เกิน 30 บ./ลิตร มีผลตั้งแต่ 28 พ.ค.เป็นต้นไป
24 พ.ค. 2561

นายศิริ จิระพงษ์พันธ์ รมว.พลังงาน เปิดเผยว่า ภายหลังการประชุมคณะกรรมการนโยบายพลังงาน (กบง.)ที่ประชุมกบง.ได้มีมติบรรเทาผลกระทบจากการขึ้นราคาของก๊าซหุงต้ม (LPG) ต่อประชาชนที่ปัจจุบันอยู่ในระดับสูงถึง 395 บาทต่อถัง (15 กก.) โดยใช้เงินกองทุนน้ำมันฯชดเชยเพิ่มขึ้น เพื่อให้ราคา LPG ลงมาอยู่ในระดับ 363 บาทต่อถัง (15 กก.) โดยจะมีผลตั้งแต่วันที่ 28 พ.ค.เป็นต้นไป
โดยคาดว่าราคา LPG ในตลาดโลกในช่วงฤดูร้อนนี้จะลดลงสู่ภาวะปกติเป็น 353 บาทต่อถัง (15 กก.)ในระยะต่อไป นอกจากนี้ ที่ประชุม กบง.มีมติบรรเทาผลกระทบจากการขึ้นราคาของน้ำมันดีเซล ด้วยการตรึงราคาดีเซลให้ไม่เกิน 30 บาท/ลิตร โดยใช้เงินกองทุนน้ำมันเชื้อเพลิงเป็นเครื่องมือในการอุดหนุนเช่นกัน